D. Lipšic, poslanec: (2007-05-18):
Teraz by som sa rád venoval navrhnutej deklarácii. Počuli sme tuná od podpredsedu parlamentu mnohé prívlastky, ako bola bývalá vláda neoliberálna. Potom pán podpredseda Číž hovoril niečo o neolibertariánskej, to som počul prvýkrát. Neviem, či nám nestačia prívlastky, potrebujeme ešte dávať aj predpony rôznym prívlastkom, neoliberálny, paleosocialistický, paleokomunistický. Zdá sa mi, že prívlastkov máme dosť.  Ale podľa mojej mienky môžeme sa, samozrejme, v ideológii líšiť. Problém je, že tento návrh nie je ideologický. Môžeme sa s pánom kolegom Čížom líšiť v tom, aké  by mali byť dane. Ja si osobne myslím, že pokiaľ je vyšší výber daní, tak máme povinnosť to vrátiť tým, čo ich odvádzajú – vo forme nižších daní. Pán Číž má možno názor iný. Pán Číž má možno názor, že čo sa hýbe, treba zdaniť. Ale je to jeho názor, ja mu to neberiem. To je o ideológii. Ale tento návrh nie je o ideológii, páni kolegovia, to je o tom, kde budeme o daniach rozhodovať, či to bude v Bratislave alebo v Bruseli. Ak chce dnešná vláda zmeniť dane, zvýšiť ich, urobiť ich progresívnymi, prosím, nech sa páči. Je to vaša zodpovednosť, je to vaše právo. Máte v parlamente väčšinu. Čiže tento návrh nie je vôbec o ideológii, o tom, aké majú byť dane, či majú byť vysoké, či majú  byť nízke alebo  progresívne alebo rovné. Tento návrh je o tom, kde sa o tom  má rozhodovať, či o tom budeme rozhodovať my, poslanci slovenského parlamentu, alebo o tom bude rozhodovať Brusel. O tom je tento návrh, nie je o ničom inom. Predstavitelia vládnej koalície nám často hovoria, že dôvodom ekonomického rastu a prílivu investícií na Slovensku neboli nízke dane, nebol flexibilný Zákonník práce, ale čosi iné a najmä nízke mzdy. Samozrejme, tých faktorov je niekoľko, určite sú to aj nízke mzdy, ale zrejme aj flexibilita pracovného trhu a, samozrejme, aj nízke dane. Teraz na Slovensku sa zvyšujú mzdy aj reálne mzdy. Čiže v tomto pomaly dobiehame krajiny Európskej únie. Takže čím ďalej, tým viac budú iné faktory dôležitejšie pre rozhodnutie investorov, kam  prídu. A tými inými faktormi práve bude otázka daní, otázka flexibilného Zákonníka práce. V prípade tejto deklarácie podľa mojej mienky ide o štát, ide o záujmy nášho štátu, ekonomické záujmy, hospodárske záujmy, národné záujmy, ide o našu suverenitu, ide o moc našich ľudí, voličov, ktorí majú rozhodovať o tom, aké vysoké dane  majú platiť, jediní, nie voliči nemeckí, nie voliči francúzski, ale naši ľudia, naši voliči. Ak ale dnes deklarácia znovu  neprejde, bude to znamenať, že vy chcete, dámy a páni z vládnej koalície, aby sa o našich daniach nerozhodovalo na Slovensku, ale v Bruseli, aby o tom, čo a ako budeme zdaňovať, rozhodoval aj maďarský komisár, ktorý celú harmonizáciu pripravuje, aj španielsky socialista, ktorý vládne v Španielsku, aj talianski komunisti, čo sa boja konkurencie zo Slovenska. Boja sa odchodu svojich firiem na Slovensko, boja sa, že tak ako odišiel Volkswagen, Peugeot, no neprišla Kia, môžu ísť aj ďalší. Ako už spomenuli moji kolegovia, v niektorých iných krajinách, v Nemecku, Francúzsku, sa vedia zhodnúť politici naprieč politickým spektrom aj z pravice, aj z ľavice, že im naše dane vadia a chcú ich mať pod kontrolou. A my sa tu na Slovensku nevieme zhodnúť na tom, že ide o ochranu národných záujmov? My nevidíme, že ide o našich ľudí, ich peniaze, ekonomickú silu Slovenska, o zamestnanosť, prácu pre ľudí na Slovensku? Veľa kolegov z vládnej koalície hovorí, že sú proti harmonizácii daní. A boli k tomu mnohé vyjadrenia, aj na výboroch, aj v pléne, ale zatiaľ to sú len a len slová a slová a slová. Tie reči nie sú zaujímavé, pretože, jediné čo napokon zaváži, bude hlas. Slová nie sú dôležité, skutok je dôležitý. A ten my, poslanci, prejavujeme hlasovaním. Toto hlasovanie, milé dámy a páni, nebude len jedno z mnohých. Toto hlasovanie bude o záujmoch štátu, o ekonomických aj národných záujmoch. Toto hlasovanie budeme znovu pripomínať do najbližších volieb, pretože toto hlasovanie bude o tom, kde stojíme, či je to na strane záujmov štátu a našich občanov alebo sme zľakaní z komplexov menejcenného niekde v rohu vystrašení, aby sme si nepohnevali Brusel. Národ dnes uvidí, či má vládu suverénnu alebo nesuverénnu, národnú alebo protinárodnú. Ďakujem, pán predsedajúci.